BILAG IV.2

Anden aktivitetsrapport om Oplysnings-, Analyse- og Udvekslingscentret for Asyl (CIREA) (Teksten er vedtaget af Rådet den 20. juni 1994)

I. INDLEDNING

1. På mødet den 11. og 12. juni 1992 vedtog ministrene at oprette CIREA. CIREA's vigtigste opgave er at indsamle, udveksle og viderebringe oplysninger og at udarbejde dokumentation om alle spørgsmål i forbindelse med asyl.

2. CIREA skal i princippet udarbejde en aktivitetsrapport til Rådet to gange om året. Den første rapport blev forelagt ministrene på mødet den 1. og 2. juni 1993 i København.

3. Formålet med denne anden rapport er at beskrive, hvorledes arbejdet er forløbet i andet halvår 1993.

II. ARBEJDET I CIREA

CIREA har i andet halvår 1993 holdt to møder (den 15. september og den 27. oktober) og skal holde et tredje møde den 13. december.

CIREA har beskæftiget sig med to spørgsmål: dels udarbejdelse af regler for centrets arbejde, dels udveksling af oplysninger om asylspørgsmål, som findes i de enkelte medlemsstater.

A. Regler for centrets arbejde

1. Udformning af en ny statistikordning

Gruppen har udformet en ny statistikordning for antallet af asylansøgere og tallene for imødekomne ansøgninger i de enkelte medlemsstater.

Den nye ordning er udarbejdet, så den i højere grad opfylder bestemmelserne i artikel 14, stk. 1, andet led, i Dublin-konventionen, hvor det især er understreget, at de statistiske oplysninger vedrørende den månedlige tilgang skal fremsendes hver tredje måned. Den er ligeledes i overensstemmelse med de retningslinjer, som ministrene har fastlagt for CIREA's arbejde, der skal koncentreres om udveksling af statistiske oplysninger.

Med den nye ordning kan medlemsstaterne få et mere fuldstændigt og præcist overblik over situationen med hensyn til asylansøgere i Europa. Medlemsstaterne kan få oplysning om det præcise antal asylansøgere fra samtlige lande i verden. Det er herudover i en fodnote præciseret, hvilken generel fortolkning medlemsstaterne giver forskellige begreber, som anvendes i statistikkerne.

I denne første fase skal der kun inddrages et relativt begrænset antal vigtige oplysninger, som det er let for medlemsstaterne at indsamle.

Den nye statistikordning finder anvendelse fra den 1. januar 1994.

Gruppen har også drøftet spørgsmålet om harmonisering af visse i statistisk øjemed vigtige begreber.

2. Retningslinjer for de fælles rapporter om tredjelande

Ministrene har flere gange udtrykt ønske om, at der udarbejdes fælles rapporter om asylansøgernes situation i visse tredjelande. For at opfylde denne målsætning fuldt ud har CIREA fundet det nyttigt, at den enkelte rapport kommer til at indeholde en række bestemte oplysninger.

CIREA har med henblik herpå fastlagt nogle retningslinjer, som indebærer, at rapporterne kommer til at give et samlet og præcist overblik over den politiske, økonomiske og sociale situation i tredjelandet uden alt for mange detaljer.

Der er enighed om, at disse retningslinjer kan afpasses efter det tredjeland, der skal udarbejdes en fælles rapport om. I nogle tilfælde vil dette medføre, at enkelte punkter udgår. I andre tilfælde vil der blive tilføjet en række nærmere spørgsmål afhængig af, hvilke oplysninger der menes at være behov for.

3. Udsendelse af fælles rapporter om situationen i visse tredjelande og deres fortrolighed

CIREA har flere gange drøftet spørgsmålet om udsendelse af fælles rapporter og deres fortrolighed.

Det ser ud til, at der kan opnås enighed om, at de nationale kompetente myndigheder, hvis de ønsker det, skal kunne anvende de fælles rapporter sammen med de andre oplysninger, de har til rådighed, ved behandlingen af asylansøgninger.

Alt efter de nationale procedurer vil disse rapporter kunne gøres tilgængelige for personer, der er parter i en tvist ved en retssag mod en afgørelse, som er truffet af de myndigheder, der er kompetente i spørgsmål vedrørende asyl eller udlændinge.

4. Procedure for udarbejdelse af rapporter i forbindelse med fælles vurdering af situationen i tredjelande

CIREA finder det vigtigt, at der indføres en hurtig procedure for udarbejdelse af fælles rapporter om situationen i tredjelande.

CIREA har med henblik herpå haft en indgående drøftelse om proceduren og de forskellige led heri, afgørelsen om, at der skal udarbejdes en fælles rapport, selve udarbejdelsen ved medlemsstaternes repræsentationer i et bestemt tredjeland og fremsendelsen af rapporten til CIREA via de relevante instanser, når den er færdig.

B. Udveksling af oplysninger

1. Situationen i de lande, som asylansøgerne kommer fra

CIREA har foretaget en grundig gennemgang af situationen i Etiopien/Eritrea og Rumænien på grundlag af fælles rapporter, som De Tolvs repræsentationer har udarbejdet på stedet, og som er blevet færdigbehandlet inden for Det Europæiske Politiske Samarbejde (EPS).

Drøftelsen, som har vist sig meget nyttig for medlemsstaterne, har gjort det muligt at holde uformelle konsultationer for at lette koordineringen af asylpraksis og asylpolitik.

Den har i den sammenhæng bidraget til den overordnede debat om, hvordan medlemsstaterne skal anvende artikel 1 A i Genève-konventionen. CIREA har i øvrigt haft lejlighed til at udveksle synspunkter om ansøgere fra andre områder som f. eks. albanere fra Kosovo.

2. Ny liste over fælles rapporter om tredjelande

Det er blevet besluttet at anmode EPS om at udarbejde fælles rapporter om fem andre tredjelande (Bulgarien, Kina, Irak, Vietnam og Zaire).

Der vil også til sin tid blive anmodet om rapporter om Tyrkiet og Nigeria.

3. Drøftelse af forskellen i det forholdsmæssige antal personer, der får anerkendt flygtningestatus

CIREA har drøftet, hvilke forskelle og grunde der ligger bag de meget forskellige tal for imødekomne ansøgninger i medlemsstaterne.

CIREA har i den forbindelse især beskæftiget sig med situationen i de tredjelande, hvorfra der kommer flest asylansøgere til Den Europæiske Union.

Det har vist sig, at dette er et af de vigtigste spørgsmål, som CIREA bør behandle for dermed at bidrage til den overordnede debat om, hvordan medlemsstaterne skal anvende artikel 1 A i Genève-konventionen.

4. Henvendelser til tredjelandes myndigheder

a) Nogle medlemsstater oplever i øjeblikket en signifikant stigning i antallet af asylansøgere fra Kina.

Ad hoc-gruppen vedrørende indvandring har på grundlag af en undersøgelse foretaget af CIREA besluttet at anmode EPS om at rette henvendelse til de kinesiske myndigheder for at gøre det lettere for afviste kinesiske asylansøgere at vende tilbage. Der er ved at blive udarbejdet et katalog over argumenter med henblik herpå.

b) Det er også blevet besluttet, at der skal rettes henvendelse til de vietnamesiske myndigheder; EPS er blevet anmodet om at foretage det nødvendige. Der er også her ved at blive udarbejdet et katalog over argumenter.

5. Varigheden af behandlingen af asylansøgninger

CIREA har udarbejdet en oversigt, og et sammendrag heraf, over den gennemsnitlige varighed af behandlingen af asylansøgninger, af afgørelser og af klager i de enkelte medlemsstater.

Da den seneste udvikling i medlemsstaternes lovgivning vil indvirke på varigheden af behandlingen af asylansøgninger, har gruppen besluttet at tage situationen op til fornyet drøftelse på et senere tidspunkt.

6. Samarbejde med Dokumentations- og Forskningscenter under De Forenede Nationers Højkommissariat for Flygtninge (UNHCR)

CIREA har i forlængelse af de afgørelser, som ministrene traf den 1. og 2. juni 1993, sammen med UNHCR's flygtningedokumentationscenter fastlagt det praktiske grundlag for iværksættelsen af samarbejdsaftalen.

Det er blevet besluttet, at der skal gennemføres et seksmåneders pilotprojekt mellem CIREA og flygtningedokumentationscentret.

7. Indsamling af oplysninger

Indsamlingen af oplysninger om situationen med hensyn til asylpraksis og asylpolitik er af overordentlig stor betydning i CIREA's arbejde.

Medlemsstaterne har på hvert enkelt møde udvekslet praktiske oplysninger om dominerende aspekter såsom antallet af asylansøgere, der er kommet ind i landet, fordelingen på de vigtigste nationaliteter, lovforslag, som er til behandling, nye love og større ændringer i praksis.

CIREA har herudover haft en detaljeret og indgående drøftelse af de lovændringer, der er sket i visse medlemsstater, især i Tyskland, Det Forenede Kongerige, Belgien, Grækenland og Portugal.

III. DET FREMTIDIGE ARBEJDE

CIREA vil fortsætte sit arbejde med henblik på at færdigbehandle de regler, der skal gælde for centrets arbejde, og med henblik på at forbedre udvekslingen af oplysninger om asylspørgsmål.

CIREA mener i den forbindelse, at der bør gøres en vedvarende indsats for at sikre større enighed med hensyn til flygtningebegrebet, således som det er defineret i artikel 1 A i Genève-konventionen.

CIREA har noteret sig, at disse drøftelser vil komme til at finde sted sideløbende med drøftelserne i Asylgruppen, hvor der i øjeblikket arbejdes på at fastlægge retningslinjer på området, og Asylgruppens arbejde vil derfor blive underbygget af det arbejde, der er i gang i CIREA.

Der gøres i øvrigt opmærksom på, at ministrene på mødet i Lissabon den 11. og 12. juni 1992 besluttede, at CIREA i første omgang arbejder midlertidigt.

Der må med ikrafttrædelsen af traktaten om Den Europæiske Union på et eller andet tidspunkt vedtages en retsakt, som indplacerer CIREA i disse nye rammer.